Republikken Texas erklærte seg som uavhengig fra Mexico i 1836 under Texasrevolusjonen og omfattet hele det nåværende Texas og deler av New Mexico, Oklahoma, Kansas, Colorado og Wyoming. Grensen mot USA ble fastslått av Adams–Onís-traktaten fra 1819 mellom USA og Spania. Grensen i sør og vest mot Mexico var omstridt i hele republikkens levetid. Texas hevdet at elven Rio Grande utgjorde grensen. Mexico på sin side sto på at det var elven Rio Nueces som var grenseelven. Denne uenigheten utløste senere Den meksikansk-amerikanske krigen etter USAs annektering av Texas.